joelniklaus/EU_Wikipedias huggingface dataset:
Gruyèresin linna

Gruyèren linna (sak. Schloss Greyerz, ransk: Château de Gruyères) on Sveitsin Fribourgin kantonissa Gruyèren kaupungin yllä sijaitseva linna, joka rakennettiin vuosina 1270–1282 Savoijin linnoitusten tyyliä mukaillen. Linna sijaitsee 828 metriä merenpinnan yläpuolella.

Linna on nousevan vuoren hupulla sen alapuolella on pieni kaupunki, joka oli aiemmin Gruyères lääniä ylä Saanen laaksoa. Läänin syrjäisellä paikalla oli pitkään laaja itsenäisyys kreivi Rudolf III: n aikana. Gruyères on Savoyn itsenäistä suvereenia aluetta.

Historia 
Gruyèren lääni kuului 10. vuosisadalla Burgundin herttuakuntaan. Ensimmäinen nimeltä tunnettu kreivi oli Wilhelm I, joka osallistui ristiretkiin 1100-luvulla.

Linnan viimeinen omistaja, kreivi Michel de Gruyères, päätyi konkurssiin vuonna 1554. Bernin ja Fribourgin kaupungit rahoittivat hänen ylellistä elämäntapaa. 

Linnan omistus siirtyi Fribourgiin vuosina 1555-1814 se toimi Fribourgin haastemiehien kotipaikkana.

Vuoteen 1848 asti linna oli paikallisen viranhaltijan asuinpaikka, ja myytiin geneveläiselle Bovyn perheelle vuonna 1849. 

Bovy kutsui lukuisia taiteilijoita linnan, kuten Geneven taidemaalari Barthélemyssa Menn vuonna 1854, sekä Gustave Courbet vuosina 1855-1861, sekä Camille Corot, joka maalasi linnan saliin taidetta.

Taiteilija Auguste Baud-Bovy:n perheen jäsen, loi useita teoksia ​​linnan läheisyyteen.

Linna siirtyi myöhemmin Balland-perheen haltuun avioliiton kautta, he käyttivät linnaa kesäisin loma-asuntona.

Linna nykyisin 
Fribourgin kantoni osti linnan takaisin vuonna 1938 ja käytti sitä museona. Säätiö on hoitanut linnan ylläpidon sekä taidekokoelmien esittelyä vuodesta 1993 lähtien. Linnassa on laaja taiteilijoiden kansainvälisten taidekokoelma.

Lähteet 
 https://www.chateau-gruyeres.ch/
 http://www.burgenwelt.org/schweiz/greyerz/object.php

Aiheesta muualla 

Sveitsin rakennukset ja rakennelmat
Linnat
Fribourgin kantoni
Aktuk

Aktuk (, tunnetaan myös nimellä Yañapar) on Nižni Novgorodin alueella,  Krasnooktjabrskin piirikunnassa sijaitseva kylä. Suurin osa Suomen tataarien esivanhemmista on kotoisin joko Aktukista tai sen naapurikylistä.

Historia 
Kylän uskotaan olevan perustettu 1600-luvulla, kun viisi veljestä Aktuk, Uraz, Antar, Kızım ja Kadım muuttivat alueelle, asettuivat lähelle toisiaan ja antoivat asuinpaikoilleen omat nimensä. Kylien nimet ovat tänä päivänä lähellä alkuperäisiä nimiä (Aktuk/Yañapar, Urazawıl, Atarawıl, Kızımawıl ja Kadımawıl). Joidenkin mukaan kuitenkin vain kolme ensiksi mainittua olisivat olleet veljeksiä ja loput sukua muulla tavalla. 

Aktukin kylän toinen nimi "Yañapar" tarkoittaa "Uusi Par". Sen uskotaan mahdollisesti viittavan siihen, että kylän edeltäjä olisi ollut mordvalainen Par-niminen kylä (joka on myös kylän läpi virtaavan joen nimi).

Väestö 
Vuoden 2002 väestönlaskennan mukaan 94 % kylän asukkaista oli tataareja. Vuonna 2010 asukasmäärä oli 253.

Lähteet

Aiheesta muualla 
 Video Aktukin kylästä
 Kylän GPS -koordinaatit: 55 ° 22′38 ″ N, 45 ° 38′17 ″ E 55.377107, 45.638028

Venäjän kylät
Nižni Novgorodin alue
Suomen tataarit
Rauhanraha

Rauhanraha () oli eurooppalainen keskiaikainen oikeudellinen termi, joka käsitti tuomarille tai valtiovarainministerille maksettavan rauhanrahan, joka mahdollisti rauhan rikoksen tehneelle ja rikoksesta kärsineelle osapuolille. Raha perittiin rikoksentehneeltä ja maksettiin rikoksen uhrille sovitustyönä. Maksanut osapuoli sai maksaessaan täyden oikeudellisen suojan. Korvaus oli yleensä kolmasosa ehdotetusta korvauksesta.

Myöhemmin rauhanrahaa alettiin kutsuttiin nimellä Wette, veto.

Oikeushistoria
Rikosoikeus
Keskiaika
IPhone 12

iPhone 12 on Applen 13. lokakuuta 2020 julkistama ja 23. lokakuuta julkaisema älypuhelin. Se on Applen ensimmäinen 5G-verkkoja tukeva puhelin. Puhelimen muita versioita ovat iPhone 12 mini, iPhone 12 Pro ja iPhone 12 Pro Max.

Puhelimessa on kuusiytiminen A14 Bionic -siru ja 6,1 tuuman näyttö. iPhone 12 on 70 % edeltäjäänsä tehokkaampi A14 Bionic -sirun ansioista. Siru on myös muissa iPhone 12 -sarjan malleissa. Tallennustilaa on valittavana 64, 128 tai 256 gigatavua ja keskusmuistia neljä gigatavua. Puhelimessa on kaksi takakameraa, joista toinen on ultralaajakulmakamera. Sekä takakameroiden että etukameran tarkkuus on 12 megapikseliä. Akun kapasiteetti on 2 815 milliampeerituntia ja se tukee 20 watin pikalatausta ja 15 watin langatonta latausta. Puhelimen IP-luokitus on 68 ja se on pölyn- ja vedenkestävä. Käyttöjärjestelmänä on iOS 14.1, joka on päivitettävissä iOS 14.6 -versioon.

Lähteet

Aiheesta muualla 

iPhone 12 Applen sivuilla

Vuoden 2021 matkapuhelimet
iOS-pohjaiset laitteet
Applen matkapuhelimet
FC Germania Helsinki

FC Germania Helsinki on vuonna 2017 pääkaupunkiseudulla perustettu jalkapalloseura ja yksi virallisista Suomen saksalaisista instituutioista Suomessa. Seuran jäsenet ovat pääosin saksankielisistä maista Suomeen muuttaneita henkilöitä, suomalaisia, joilla on saksankielinen perhetausta sekä muita Helsingin seudulla asuvia ja monista eri maista kotoisin olevia henkilöitä. Seuran ykkösjoukkue pelaa tällä hetkellä (2021) Miesten Vitosessa.

FC Germanialla ei ole kotikenttää. Toiminnan alkuvaiheessa pidettiin säännöllisesti vapaita harjoituksia Talin urheilupuistossa Helsingin Munkkivuoressa. Myöhemmin Vallilanlaaksosta tuli eräänlainen säännöllinen paikka. Seuran virallisesta perustamisesta lähtien on harjoiteltu vaihtelevasti eri puolella kaupunkia viikoittain, koko vuoden ympäri. FC Germania pelaa myös ystävyysotteluita, esimerkiksi kahden muun saksalaisen jalkapalloseuran (Turussa ja Tamperellä) kanssa ja osallistuu harrasteturnauksiin. Kesäkaudesta 2016 alkaen vähintään yksi joukkue on osallistunut Helsingin Harrasteliigan Miehet 7v7 -sarjaan. Kaudella 2019/2020 seura osallistui ensimmäistä kertaa yhdellä joukkueella Kutoseen ja nousi kauden päätyttyä suoraan Vitoseen. 

Toinen miesten joukkue on osallistunut Kutosessa kaudesta 2021/2022 ja vuonna 2021 FC Germaniassa myös aloittaa lisäksi lasten sekajoukkue.

Joukkueen henkilöitä 
 Thomas Dähne, Jalkapallon Suomen mestari 2017, FC Germanian kunniajäsen
Mia Heikkinen, oopperalaulaja, pelasi naisjoukkueessa 
 Torsten Tiebout, muusikko, pelaa harrastejoukkueessa

Lähteet

Aiheesta muualla 

 Seuran sivusto
FC Germania Helsinki, Suomen Palloliitto
FC Germania Helsinki, Transfermarkt.de
 

Helsingin Jalkapalloklubi
Suomalaiset jalkapalloseurat
Vuonna 2017 perustetut urheiluseurat
Saksalaisten diaspora
TylöHelo Group

TylöHelo Group on konserni, joka valmistaa ja myy sähkölämmitteisiä kiukaita, uuneja, esivalmistettuja saunahuoneita, höyrynkehittimiä, esivalmistettuja höyrysaunoja, monisuihkuja ja suihkutiloja. Sen omistaa pääomasijoitusyhtiö AAC Capital. Konsernin tuotemerkkejä ovat Tylö, Kastor, Helo, Finnleo ja Amerec. Nykyinen nimi vuodesta 2010. 

Kastor perustettiin vuonna 1908. Helo perustettiin nimellä Karjalan Sähkö Oy Viipuriin vuonna 1919. Helo osti Kastorin ja Finnelon vuonna 1991. Vuonna 1998 Helo osti Amerecin.  Tylön osti Helo Group Oy vuonna 2008.  minkä jälkeen uusi TylöHelo Group perustettiin. Uudelleenjärjestely tapahtui, jossa Tylö on nykyään myyntiyhtiö, kun taas Halmstadin valmistava osa on TylöHelon tuotantoyksikkö.

Lähteet

Aiheesta muualla 
 TylöHelo Group

Suomalaiset yritykset
Panu Mäenpää

Panu Mäenpää on suomalainen ihmisoikeusaktivisti, joka toimi Seta ry:n puheenjohtajana 2015–2016, ja on nykyisin Helsinki Pride -yhteisön puheenjohtaja. Mäenpää toimi Helsinki Pride -yhteisön hallituksen jäsenenä vuonna 2020. Mäenpää toimii myös Miehet ry:n hallituksen varajäsenenä vuonna 2021 ja Helsingin kaupungin tasa-arvotoimikunnan jäsenenä vuosina 2017–2021.

Lähteet

Setan puheenjohtajat
Syntymävuosi puuttuu
Elävät henkilöt
Vicky McClure

Victoria Lee ”Vicky” McClure on englantilainen näyttelijä. Hänet tunnetaan parhaiten rooleistaan This is England -elokuvassa (2006) sekä Line of Duty -poliisisarjassa (2012–).

Ura
McClure teki elokuvadebyyttinsä 15-vuotiaana elokuvassa A Room for Romeo Brass (1999). Varsinaisen läpimurtonsa hän teki This is England -elokuvassa, joka ilmestyi vuonna 2006. McClure oli mukana myös elokuvan jatko-osissa: Channel 4:n minisarjoissa This is England '86 (2010), This Is England '88 (2011) ja This Is England '90 (2015). Vuoteen 1986 sijoittuvasta minisarjasta hän voitti vuonna 2011 parhaan naisnäyttelijän BAFTA-palkinnon.

Vuodesta lähtien 2012 McClure on näytellyt Kate Flemingiä BBC:n poliisisarjassa Line of Duty. Hahmo on yksi sarjan päähenkilöistä, ja McClure on ollut mukana sarjan jokaisella kuudella tuotantokaudella. Lisäksi McClure on näytellyt Madonnan ohjaamassa elokuvassa Filth and Wisdom (2008) sekä ITV:n rikossarjassa Broadchurch (2013).

Lähteet

Englantilaiset näyttelijät
Brittiläiset näyttelijät
Attila Valter

Attila Valter (s. 12. kesäkuuta 1998 Csömör, Pest, Unkari) on unkarilainen maantiepyöräilijä. Hän aloitti ammattilaisuransa Pannon Cycling Teamissa 2018, ajoi CCC Development Teamissa 2019, CCC:n ykkösjoukkueessa 2020 ja on vuodesta 2021 edustanut Groupama-FDJ-tallia.

Valter siirtyi Italian ympäriajon 2021 kokonaiskilpailun johtoon kuudennen etapin jälkeen. Hänestä tuli ensimmäinen Grand Touria johtanut unkarilaispyöräilijä. Hän johti kilpailua kolmen etapin ajan ja sijoittui lopulta 14:nneksi.

Saavutuksia 

Lähteet: Pro Cycling Stats, Cycling Archives
2016
Maastopyöräilyn junioreiden Unkarin-mestaruus
2018
Alle 23-v. maantieajon ja aika-ajon Unkarin-mestaruus
2019
Istrian Spring Trophy, 1. etapin voitto
Belgrade Banjaluka, nuorten kilpailun voitto
Baltyk - Karkonosze Tour, nuorten kilpailun voitto
Aika-ajon Unkarin-mestaruus
Gemenc Grand Prix I, voitto
Tour de l'Avenir, 9. etapin voitto
2020
Tour des Alpes Maritimes et du Var, nuorten kilpailun voitto
Unkarin ympäriajo, kokonais- ja mäkikirikilpailun sekä 5. etapin voitto
2021
Italian ympäriajo, kokonaiskilpailussa 14:s
2022
Strade Bianche, neljäs
Maantieajon Unkarin-mestaruus

Lähteet 

Unkarilaiset maantiepyöräilijät
Vuonna 1998 syntyneet
Elävät henkilöt
Taurinit

Taurinit () olivat Alppien juurella, nykyisen Piemonten alueella asunut kansa. He lukeutuvat joko keltteihin tai liguureihin tai olivat näiden sekoitus. Taurinit mainitaan ensi kerran historiassa, kun Hannibal kohtasi heidät ylittäessään Alppeja vuonna 218 eaa. Hannibal laskeutui armeijoineen vuorilta Italian tasankoalueille ja havaitsi, että taurinit suhtautuivat vihamielisesti insubreihin, jotka olivat Hannibalin liittolaisia. Hannibal valtasi sen vuoksi taurinien pääkaupungin Taurasian.

Taurinit osallistuivat kelttien Italiaan suuntautuneisiin sotaretkiin. Octavianus kukisti heidät 35 eaa. ja perusti heidän alueelleen Po-joen rannalle sotilassiirtokunnan, josta kehittyi Colonia Augusta Taurinorum, nykyinen Torino.

Lähteet
Castrén, Paavo ja Pietilä-Castrén, Leena: Antiikin käsikirja. Otava, 2000. ISBN 951-1-12387-4.

Viitteet 

Kelttiläiset kansat
Rooman viholliset ja liittolaiset
Johanna Anttila

Johanna Anttila (s. 3. huhtikuuta 1985) on suomalainen näyttelijä. Hän on näytellyt enimmäkseen Yhdysvalloissa erilaisissa mainoksissa, elokuvissa ja lyhytelokuvissa. Suomessa Anttila tunnetaan parhaiten Joanna Lumijoen roolista MTV3:n Salatut elämät -saippuasarjassa. Lisäksi Anttila näyttelee pääosaa vuonna 2021 julkaistavassa suomalaisessa elokuvassa nimeltä Kuriiri.

Johanna Anttila asui Yhdysvalloissa yli 7 vuotta, mutta maailmanlaajuisesta koronaviruspandemiasta johtuvan matkustuskiellon takia hän päätti jäädä asumaan Suomeen vuodesta 2020 asti.

Filmografia

Elokuvat

Lyhytelokuvat

Televisiosarjat

Lähteet 

Vuonna 1985 syntyneet
Elävät henkilöt
Suomalaiset näyttelijät
Heikki Litmanen

Heikki Litmanen on suomalainen uransa lopettanut pesäpalloilija. Litmanen pelasi urallaan Superpesistä kaudet 1992-1993 ja 1995-2005. Litmanen edusti urallaan Superpesiksessä Siilinjärven Pesistä, Kiteen Palloa ja Puijon Pesistä. Kiteen Pallossa pelatessaan Litmanen saavutti kaksi SM-kultaa kausina 1999 ja 2000, kaksi SM-hopeaa kausina 1997 ja 2001 sekä yhden SM-pronssin kaudella 1998. Hän pelasi ulkokentällä polttolinjassa. Litmanen pelasi urallaan 334 Superpesiksen runkosarjaottelua. Näissä hän löi 15 kunnaria ja 106 tavallista juoksua, toi 215 juoksua ja keräsi 1431 kärkilyöntiä. Litmanen pelasi urallaan 42 Superpesiksen ylempää pudotuspeliottelua. Näissä hän löi yhdeksän tavallista juoksua, toi 32 juoksua ja keräsi 184 kärkilyöntiä. Litmanen pelasi urallaan seitsemän Superpesiksen karsintasarjan ottelua. Näissä hän löi kolme tavallista juoksua, toi neljä juoksua ja keräsi 29 kärkilyöntiä.

Heikki Litmasen veljiä ovat SiiPeä valmentanut Ilmo Litmanen, ja Superpesiksessä pelannut Hannu Litmanen. Sukuun kuuluvat myös Superpesiksessä pelaavat serkukset Matias Litmanen ja Henri Litmanen.

Lähteet 

Suomalaiset pesäpalloilijat
Syntymävuosi puuttuu
Elävät henkilöt
Sýroksen roomalaiskatolinen hiippakunta

Sýroksen hiippakunta (, ) on katolinen hiippakunta Kreikassa. Se on Náxoksen, Ándroksen, Tínoksen ja Mýkonoksen arkkihiippakunnan alaisuudessa.

Hiippakunta käsittää osan Kykladien saarista. Siihen kuuluu 15 seurakuntaa, joiden jäsenmäärä vuonna 2017 oli . Hiippakunnan katedraali eli piispanistuin on Sýroksen Ermoúpolissa sijaitseva Pyhän Yrjön katedraali.

Katolisen kirkon läsnäolo Sýroksella ja muualla Kykladeilla on peräisin venetsialaisvallan ajalta. Sýroksen hiippakunta on perustettu vuonna 1400, joskin Sýroksen piispojen luettelo alkaa jo vuodesta 1275.

Lähteet

Aiheesta muualla 

Kreikan katoliset hiippakunnat
Sýros
Thíran, Amorgóksen ja saarten hiippakunta

Thíran, Amorgóksen ja saarten hiippakunta () on ortodoksinen hiippakunta Kreikassa. Se kuuluu Kreikan kirkkoon.

Hiippakunta käsittää nimensä mukaisesti Thíran ja muut Santorínin saaret sekä Amorgóksen ja muita lähisaaria. Hiippakunnan katedraali eli piispanistuin on Firássa Santorínilla sijaitseva Vapahtajan temppeliintuomisen katedraali.

Seurakunnat ja kirkot 

Hiippakunnassa on lukuisia seurakuntia seurakuntakirkkoineen. Sen lisäksi sen aluella on lukuisia pienempiä kirkkoja ja kappeleita. Eräitä kirkkoja hiippakunnan alueella ovat:

Thíra

 Vapahtajan temppeliintuomisen katedraali (Mitropolitikós Naós Ypapantís Sotíros), Firá
 Kristuksen ylösnousemuksen kirkko (Naós Anastáseos tou Kyríou), Oía
 Neitsyt Maria Mesianín kirkko (Naós Panagías Mesianís), Emporeío
 Neitsyt Maria Platsanín kirkko eli Akatistoshymnin Neitsyt Marian kirkko (Naós Panagías Platsanís eli Naós Panagías tou Akathístou Ýmnou), Oía
 Neitsyt Marian ilmestyksen kirkko (Naós Evangelismoú tis Theotókou), Emporeío
 Neitsyt Marian kuolonuneen nukkumisen kirkko (Naós Panagías Episkopís eli Naós Koimíseos Theotókou), Episkopí Goniás
 Neitsyt Marian temppeliintuomisen kirkko (Naós Eisodíon tis Theotókou), Imerovígli
 Neitsyt Marian temppeliintuomisen kirkko (Naós Eisodíon tis Theotókou), Megalochóri
 Pyhän Georgioksen kirkko (Naós Agíou Georgíou), Oía
 Pyhän Spyridonin kirkko (Naós Agíou Spyrídonos), Oía

Amorgós

 Neitsyt Maria Katapolianín kirkko (Naós Panagías Katapolianís), Katápola
 Pyhän Paraskevan kirkko (Naós Agías Paraskevís), Káto Meriá

Luostarit 

Hiippakunnan alueella on kolme toiminnassa olevaa luostaria:

Munkkiluostarit

 Neitsyt Maria Chozoviótissan luostari (Moní Panagías Chozoviótissas), Amorgós
 Profeetta Elian luostari (Moní Profíti Ilía)), Thíra

Nunnaluostarit

 Pyhän Nikolaoksen luostari (Moní Agíou Nikoláou), Imerovígli, Thíra

Lähteet

Aiheesta muualla 

 Ιερά Μητρόπολη Θήρας, Αμοργού και Νήσων. Hiippakunnan verkkosivut. 

Amorgós
Kreikan kirkon hiippakunnat
Thíra
Luboš Kubík

Luboš Kubík (s. 20. tammikuuta 1964 Vysoké Mýto, Tšekkoslovakia) on tšekkiläinen jalkapalloilija, pelipaikaltaan keskikenttäpelaaja. Hän pelasi Tšekkoslovakian maajoukkueessa vuosina 1985–1993 ja Tšekin maajoukkueessa vuosina 1994–1997. Hän saavutti EM-hopeaa vuonna 1996.

Kubík edusti kotimaassaan Hradec Královéa, Slavia Prahaa, Lázně Bohdanečia ja Drnovicea, Italiassa kausina 1989–1991 Fiorentinaa, Ranskassa kesästä 1991 vuoden 1993 loppuun Metziä, Saksassa vuoden 1994 alusta kesään 1995 Nürnbergiä sekä pelaajauran lopulla Yhdysvalloissa Chicago Firea ja Dallas Burniä. Hän pelasi Italian Serie A:ssa 50 ottelua, joissa hän teki kahdeksan maalia, Ranskan Ligue 1:ssä 70 ottelua, joisa hän teki 14 maalia, Saksan Bundesliigassa 21 ottelua, joissa hän teki neljä maalia, sekä Saksan 2. Bundesliigassa 19 ottelua, joissa hän teki yhden maalin.

Kubík pelasi Tšekkoslovakian maajoukkueessa 39 maaottelua, joissa hän teki kymmenen maalia, ja Tšekin maajoukkueessa 17 maaottelua, joissa hän teki kolme maalia. Tšekkoslovakian yltäessä MM-kilpailuissa 1990 puolivälieriin Kubík pelasi avauskokoonpanossa neljä joukkueensa viidestä lopputurnausottelusta ja teki maalin neljännesvälieräottelussa Costa Ricaa vastaan. Viimeisestä alkulohko-ottelusta hän oli poissa saatuaan kahdessa ensimmäisessä ottelussa yhteensä kaksi varoitusta ja niiden myötä yhden ottelun pelikiellon. EM-kilpailuissa 1996 Tšekin maajoukkue saavutti hopeaa ja Kubík pelasi täydet minuutit viimeisessä alkulohko-ottelussa ja tuli vaihdosta kentälle puolivälierässä Portugalia sekä välierässä Ranskaa vastaan. Välierä ratkesi Tšekin voitoksi rangaistuspotkukilpailussa, jossa Kubík teki joukkueensa ensimmäisen maalin.

Lähteet 

Tšekkoslovakialaiset jalkapalloilijat
Tšekkiläiset jalkapalloilijat
Vuonna 1964 syntyneet
Elävät henkilöt
Epäsovun moskeijan hävitys

Epäsovun moskeijan (arab. مسجد الضرار‎, masjid al-dirar) hävitys oli profeetta Muhammedin määräämä moskeijan tuhopoltto, joka islamilaisen perimätiedon mukaan tapahtui vuonna 630 Medinan seudulla. Ibn Ishaq kertoo tapahtumasta Muhammed-elämäkerrassaan ja liittää sen Koraanin jakeisiin 9:107–110. Ibn Ishaqin alkuperäinen kuvaus 700-luvulta on kadonnut, mutta Ibn Hisham on kopioinut sen teokseensa 800-luvun alussa. Al-Tabari kertoo sen samaten Ibn Ishaqiin nojautuen 900-luvun alussa.

Epäsovun moskeija 
Ibn Ishaq kertoo, että epäsovun moskeijan rakentajat olivat tulleet Jumalan lähettilään luo Medinaan. He kertoivat rakentaneensa moskeijan, jotta vaivaiset ja köyhät voisivat käyttää sitä sateisina ja talvisina päivinä. Työmiehet pyysivät Muhammedia tulemaan paikan päälle ja rukoilemaan siellä heidän puolestaan. Jumalan lähettiläs kertoi olevansa kiireinen mutta lupasi tulla myöhemmin. Ollessaan jälkeenpäin lähellä tienoota, hän kutsui luokseen Malik ibn ad-Dukhshumin ja Ma'n ibn Adin ja tai hänen veljensä Asimin. Hän käski heitä: ”menkää moskeijaan, jonka rakentajat ovat väärämielisiä. Tuhotkaa ja polttakaa se!” 

Miehet lähtivät kiireesti liikkeelle. Kun he saapuivat Salim ibn Aufin alaheimon, Malikin suvun, alueelle, Malik sanoi hakevansa tulta perheensä luota. Hän sai perheeltään palmukepin, jonka hän sytytti. Sitten miehet juoksivat ihmisiä täynnä olevaan moskeijaan ja sytyttivät sen tuleen.

Koraanin ilmoitus  

Tätä koskien laskeutui Koraanin ilmoitus (9:107–110):"(107) Ja on niitä, jotka ovat rakentaneet temppelin saadakseen aikaan pahennusta ja epäuskoa ja epäsopua uskovaisten keskuudessa, väijytyspaikan niille, jotka ennen ovat taistelleet Jumalaa ja Hänen lähettilästään vastaan. Ja totisesti he tulevat vannomaan: »Me tarkoitimme vain hyvää.» Mutta Jumala todistaa, että he totisesti ovat valehtelijoita. (108) Älä milloinkaan esiinny siinä temppelissä. Temppeli, joka ensimmäisestä päivästä alkaen perustettiin Jumalan kunnioitukselle, ansaitsee totisesti paremmin, että sinä siinä esiinnyt. Siinä on miehiä, jotka halajavat tulla puhdistetuiksi, ja Jumala rakastaa puhtaita. (109) Kumpi on parempi, sekö, joka on laskenut perustuksensa Jumalaan ja Hänen mielisuosioonsa, vai sekö, joka on laskenut perustuksensa luhistuvalle partaalle, niin että se hänen kanssaan sortuu helvetin tuleen? Jumala ei ohjaa väärämielisiä ihmisiä. (110) Ja rakennus, jonka he ovat rakentaneet, ei ole heidän sydämiensä epäilyä poistava ennen kuin Jumala murtaa heidän sydämensä, sillä Jumala on kaikkitietävä, viisas."

Katso myös 

 Moskeija
 Muhammedin historiallisuus
 Muhammediin kohdistuva kritiikki

Lähteet

Viitteet 

Islam
Jumalan lähettilään elämäkerta
Tuhopoltot
Gino Mäder

Gino Mäder (s. 4. tammikuuta 1997 Flawil) on sveitsiläinen maantiepyöräilijä. Hän aloitti ammattilaisuransa Dimension Data / NTT Pro Cycling -joukkueessa kausilla 2019–2020 ja on vuodesta 2021 edustanut Team Bahrain Victoriousta. Hän on kilpaillut myös cyclocrossissa ja ratapyöräilyssä.

Mäder voitti kuudennen etapin vuoden 2021 Italian ympäriajossa 12 sekunnin erolla Egan Bernaliin. Hän voitti nuorten kilpailun saman vuoden Espanjan ympäriajossa.

Saavutuksia 

Lähteet: Pro Cycling Stats, Cycling Archives

Ratapyöräily 
2014 
EM-kilpailut, junioreiden omniumissa hopeaa
2015
Omniumin junioreiden Sveitsin-mestaruus
MM-kilpailut, junioreiden joukkuetakaa-ajossa hopeaa

Maantiepyöräily 
2014
EM-kilpailut, junioreiden maantieajossa neljäs
2015
Tour du Pays de Vaud, prologin ja 1. etapin voitto
Aika-ajon junioreiden Sveitsin-mestaruus
MM-kilpailut, junioreiden aika-ajossa viides
2018
Ronde de l'Isard, 4. etapin voitto
Tour Alsace, pistekilpailun ja 4. etapin voitto
Tour de l'Avenir, kokonaiskilpailussa kolmas, 8. ja 10. etapin voitto
MM-kilpailut, alle 23-v. maantieajossa neljäs
Tour of Hainan, kokonaiskilpailussa toinen, 6. etapin voitto
2020
Espanjan ympäriajo, kokonaiskilpailussa 20:s, 17. etapilla toinen
2021
Italian ympäriajo, 6. etapin voitto
Sveitsin ympäriajo, 8. etapin voitto
Espanjan ympäriajo, kokonaiskilpailussa viides, nuorten kilpailun voitto
2022
Tour de Romandie, kokonaiskilpailussa toinen
Espanjan ympäriajo, kokonaiskilpailussa 20:s

Lähteet 

Sveitsiläiset maantiepyöräilijät
Vuonna 1997 syntyneet
Elävät henkilöt
Anomalisa

Anomalisa on vuonna 2015 ensi-iltansa saanut amerikkalainen Charlie Kaufmanin ja Duke Johnsonin ohjaama stop motion -animaatioelokuva. Se perustuu Kaufmanin omaan, samannimiseen kuunnelmaan vuodelta 2005, ja sen äänirooleissa ovat David Thewlis, Jennifer Jason Leigh sekä Tom Noonan. Elokuva kertoo yksinäisestä, asiakaspalveluoppailla mainetta niittäneestä keski-ikäisestä Michael Stonesta (Thewlis), jonka silmissä kaikki maailman ihmiset näyttävät ja kuulostavat samalta (Noonan), kunnes hän kohtaa muista poikkeavan naisen (Leigh).

Anomalisa sai ensi-iltansa Telluriden elokuvafestivaaleilla 4. syyskuuta 2015, ja Suomessa se tuli elokuvateattereihin 4. maaliskuuta 2016. Elokuva sai pääosin hyvät arvostelut ja lukuisia palkintoja ja ehdokkuuksia; se oli ehdolla muun muassa parhaan animaatioelokuvan Golden Globe- sekä Oscar-palkintoon.

Juoni 
Asiakaspalveluekspertti Michael Stone matkustaa Cincinnatiin, jossa hänen on määrä pitää luento uuden kirjansa aiheesta. Hänen näkökulmastaan kaikilla muilla ihmisillä, kuten taksikuskilla, hotellivirkailijalla, hänen vaimollaan ja pojallaan, on identtiset kasvot ja ääni. Michael tuntee olonsa yksinäiseksi ja muistelee yli vuosikymmenen takaista ikävästi päättynyttä suhdettaan Bella-nimiseen naiseen. Hän päättää ottaa tähän yhteyttä ja he tapaavat hotellin baarissa, mutta Bella on edelleen tuohtunut Michaelin vuosien takaisesta toiminnasta ja poistuu paikalta.  

Pian Michael tapaa Lisa-nimisen naisen, jolla on ainutlaatuiset kasvot ja ääni. Lisa on imarreltu Michaelin häneen kohdistamastaan huomiosta, sillä hän on myös tulossa kuuntelemaan Michaelin luentoa, ja on jo pidempään pitänyt Michaelin teoksia suuressa arvossa. He tutustuvat illan aikana paremmin, ja Michael on haltioitunut Lisan äänestä, joka on toisenlainen kuin kaikkien muiden ihmisten.

Ääninäyttelijät

Vastaanotto 
Anomalisa sai ilmestyessään pääosin positiivisia arvosteluita. Elokuvasivusto Rotten Tomatoesin mukaan 92 prosenttia kriitikoista on antanut elokuvalle myönteisen arvion.

Elokuvalehti Episodin kriitikko Anton Vanha-Majamaa antoi Anomalisalle täydet viisi tähteä. Hän kirjoittaa, että vaikka ”animaatio on tyrmäävän kaunista ja käsityön määrää on syytä ihmetellä, tarinan inhimillisyys vie pian huomion detaljeista. Hahmot ovat näkyvistä saumoistaan huolimatta oikeita ihmisiä, jotka elävät oikeita elämiä”. Vanha-Majamaa arvioi Anomalisan olevan Kaufmanin ”pienimuotoisin ja samalla ehkä kaunein elokuva”. 

Helsingin Sanomien elokuvakriitikko Anu Silfverberg antoi elokuvalle kolme tähteä viidestä, kirjoittaen että ”Anomalisa ei ole tarina rakkaudesta vaan vieraantumisesta ja ehkäpä narsismista”. Silfverberg piti elokuvaa paikoin turhan alleviivaavana, kuvaillen sen olevan ”animaationa vaikuttava, mutta tavallisena näytelmäelokuvana sen käsikirjoitus ei kantaisi mittaansa”.

Lähteet 

 Vuoden 2015 elokuvat
 Yhdysvaltalaiset animaatioelokuvat
 Charlie Kaufmanin käsikirjoittamat elokuvat
Työn punalipun kunniamerkki

Työn punalipun kunniamerkki (myös Työn punaisen lipun kunniamerkki, ) oli Neuvostoliitossa vuosina 1921–1991 jaettu kunniamerkki, jota myönnettiin tuotannossa, tieteissä, taiteissa, kulttuurissa, opetuksessa, terveydenhoidossa tai muilla yhteiskunnallisilla aloilla ansoituneille kansalaisille. Se oli siviileille tarkoitettu vastine sotilasansioista myönnetylle Punalipun kunniamerkille.

Työn punalipun kunniamerkkiä jaettiin aluksi vain Venäjän SNT:ssä, kunnes siitä tehtiin yleisliittolainen vuonna 1928. Kunniamerkkiä myönnettiin 70 vuoden aikana noin 1,2 miljoonaa kappaletta.

Lähteet

Aiheesta muualla 

Neuvostoliiton kunniamerkit
Artikla 58

Artikla 58 oli Venäjän SFNT:n rikoslakiin vuonna 1927 lisätty luku, joka sisälsi valtioon kohdistuvat vastavallankumoukselliset rikokset. Se käsitti 14 pykälää, jotka sisälsivät muun muassa maanpetoksen (58-1), aseellisen kapinan (58-2), vakoilun (58-6), terrorismin (58-8), sabotaashin (58-9) sekä neuvostovastaisen agitaation ja propagandan (58-10).

Artikla 58 oli taannehtiva ja mahdollisti tuomitsemisen myös Venäjän keisarikunnan aikaisista tapahtumista. Myös muiden neuvostotasavaltojen rikoslaeissa oli vastaavia artikloita.

Aleksandr Solženitsynin mukaan Gulagin työleireille tuomituista noin puolet oli saanut tuomionsa artikla 58:n perusteella.

Lähteet 

Neuvostoliiton historia
91 (luku)

91 (yhdeksänkymmentäyksi) on luonnollinen luku, jota edeltää luku 90 ja seuraa luku 92.

Matematiikassa 
 91 on yhdistetty luku, puolialkuluku ja vajaa luku.
 91 on kolmioluku, sillä se on kokonaislukujen 1–13 summa.
 91 on kuusikulmioluku, keskitetty kuusikulmioluku ja neliöpyramidiluku.
 91 on keskitetty kuutioluku, sillä se on kahden peräkkäisen kuutioluvun summa: .
 91 voidaan muodostaa kolmen neliöluvun summana: .
 91 voidaan muodostaa kahden positiivisen kuutioluvun erotuksena: .
 91 voidaan muodostaa neliöluvun ja positiivisen kuutioluvun summana: .
 91 voidaan muodostaa luvun 3 eri potenssien summana: .
 91 on onnellinen luku kymmenjärjestelmässä.
 91 on Harshad-luku oktaalijärjestelmässä.
 91 on palindromi kolmijärjestelmässä: 101013.

Luonnontieteissä 
 Jaksollisessa järjestelmässä 91 on protaktiniumin järjestysluku.
 Zirkonium-91 on zirkoniumin vakaa isotooppi.
 Gadolinium-155 on gadoliniumin vakaa isotooppi, jonka ytimessä on 91 neutronia.

Muissa yhteyksissä 
 91 on Intian kansainvälinen suuntanumero.
 Kantatie 91 kulkee Inarissa.

Lähteet 

Luonnolliset luvut
92 (luku)

92 (yhdeksänkymmentäkaksi) on luonnollinen luku, jota edeltää luku 91 ja seuraa luku 93.

Matematiikassa 
 92 on yhdistetty luku, vajaa luku ja viisikulmioluku.
 92 voidaan muodostaa kolmen kuutioluvun summana: .
 92 on kahden peräkkäisen alkuluvun (8 461 ja 8 467) keskiarvon neliöjuuri.
 92. alkuluku plus 92 (571) on alkuluku.
 92 on Harshad-luku binäärijärjestelmässä (10111002).
 92 on palindromi senaarijärjestelmässä (2326).
 Taso voidaan jakaa 13 suoralla enintään 92 osaan.

Luonnontieteissä 
 Jaksollisessa järjestelmässä 92 on uraanin järjestysluku.
 Zirkonium-92 on zirkoniumin vakaa isotooppi.
 Molybdeeni-92 on molybdeenin vakaa isotooppi.
 Samarium-154, gadolinium-156 ja dysprosium-158 ovat vakaita isotooppeja, joiden ytimissä on 92 neutronia.

Muissa yhteyksissä 
 92 on Pakistanin kansainvälinen suuntanumero.
 Kantatie 92 kulkee Inarin ja Utsjoen alueella.

Lähteet 

Luonnolliset luvut
93 (luku)

93 (yhdeksänkymmentäkolme) on luonnollinen luku, jota edeltää luku 92 ja seuraa luku 94.

Matematiikassa 
 93 on yhdistetty luku, puolialkuluku, vajaa luku ja onnenluku.
 93 on kahden peräkkäisen alkuluvun (89 ja 97) keskiarvo.
 93 voidaan muodostaa kolmen neliöluvun summana: .
 93 voidaan muodostaa luvun 3 eri potenssien summana: .
 Kuutio voidaan jakaa kahdeksalla tasolla enintään 93 osaan.
 93 on palindromi binäärijärjestelmässä.

Luonnontieteissä 
 Jaksollisessa järjestelmässä 93 on neptuniumin järjestysluku.

Muissa yhteyksissä 
 Yhdeksänkymmentäkolme: Romaani Ranskan vallankumouksen ajoilta on Victor Hugon romaani.
 United Airlinesin lento 93 oli yksi reittilennoista, jotka kaapattiin Yhdysvalloissa syyskuun 11. päivän 2001 iskuissa.
 93 on Afganistanin kansainvälinen suuntanumero.
 Kantatie 93 kulkee Enontekiössä.

Lähteet 

Luonnolliset luvut
94 (luku)

94 (yhdeksänkymmentäneljä) on luonnollinen luku, jota edeltää luku 93 ja seuraa luku 95.

Matematiikassa 
 94 on yhdistetty luku, puolialkuluku ja vajaa luku.
  on kertoma-alkuluku.
 94 voidaan muodostaa kolmen neliöluvun summana kahdella tavalla:  tai .
 94 on onnellinen luku kymmenjärjestelmässä.
 94 on Smithin luku kymmenjärjestelmässä.

Luonnontieteissä 
 Jaksollisessa järjestelmässä 94 on plutoniumin järjestysluku.
 Zirkonium-94 on zirkoniumin vakaa isotooppi.
 Molybdeeni-94 on molybdeenin vakaa isotooppi.

Muissa yhteyksissä 
 94 on Sri Lankan kansainvälinen suuntanumero.
 ASCII-merkistössä on 94 kirjoitusmerkkiä, jos välilyöntiä ei lasketa.
 NBA-koripallokentän pituus on 94 jalkaa (noin 29 metriä).

Lähteet 

Luonnolliset luvut
95 (luku)

95 (yhdeksänkymmentäviisi) on luonnollinen luku, jota edeltää luku 94 ja seuraa luku 96.

Matematiikassa 
 95 on yhdistetty luku, puolialkuluku ja vajaa luku.
 95 on yksitoistakulmioluku.
 95 on kuusikulmiopyramidiluku.
 95 voidaan muodostaa seitsemän peräkkäisen alkuluvun summana: .
 95 on Thābitin luku: .
 Tilastotieteessä 95 % on yleinen luottamusväli.

Luonnontieteissä 
 Jaksollisessa järjestelmässä 95 on amerikiumin järjestysluku.
 Molybdeeni-95 on molybdeenin vakaa isotooppi.

Muissa yhteyksissä 
 95 on yleinen bensiinin oktaaniluku.
 95 on Myanmarin kansainvälinen suuntanumero.
 Eurooppatie E95 kulkee Venäjän ja Turkin välillä.
 Martti Luther kirjoitti 95 teesiä.
 Windows 95 oli suosittu käyttöjärjestelmä.
 Nokia N95 on Nokian älypuhelin.

Lähteet 

Luonnolliset luvut
96 (luku)

96 (yhdeksänkymmentäkuusi) on luonnollinen luku, jota edeltää luku 95 ja seuraa luku 97.

Matematiikassa 
 96 on yhdistetty, runsas ja puolitäydellinen luku.
 96 on kahdeksankulmioluku.
 96 on jaollinen tekijöidensä määrällä (12).
 96 on pienin luku, joka voidaan muodostaa kahden neliöluvun erotuksena neljällä tavalla: , ,  ja .
 96 voidaan muodostaa kolmen neliöluvun summana: .
 96 esiintyy kahdessa jaottomassa Pythagoraan kolmikossa:  ja .
 96 on Harshad-luku binäärijärjestelmässä (11000002).
 96. alkuluku plus 96 (599) on alkuluku.
 96 ensimmäisen alkuluvun summa (22 039) on alkuluku.
 96 on suurin kokonaisluku, jota ei voida muodostaa eri lukujen pq summana (pn tarkoittaa n. alkulukua ja q mitä tahansa alkulukua).

Luonnontieteissä 
 Jaksollisessa järjestelmässä 96 on curiumin järjestysluku.
 Molybdeeni-96 on molybdeenin vakaa isotooppi.
 Rutenium-96 on ruteniumin vakaa isotooppi.
 Gadolinium-160, dysprosium-162 ja erbium-164 ovat vakaita isotooppeja, joiden ytimissä on 96 neutronia.
 Mars-96 oli venäläinen avaruusluotain, jonka laukaisu epäonnistui.
 STS-96 oli ensimmäinen avaruussukkulalento, jolla sukkula telakoitui Kansainväliseen avaruusasemaan.

Muissa yhteyksissä 
 Elokuva Sukellusvene U-96 on fiktiivinen tarina samannimisestä sukellusveneestä.
 Saab 96 on Saabin henkilöautomalli.
 Eurooppatie E96 kulkee Turkissa.

Lähteet 

Luonnolliset luvut
97 (luku)

97 (yhdeksänkymmentäseitsemän) on luonnollinen luku, jota edeltää luku 96 ja seuraa luku 98.

Matematiikassa 
 97 on alkuluku ja Pythagoraan alkuluku.
 97 on 101:n alkulukuserkku.
 97 voidaan muodostaa kolmen peräkkäisen alkuluvun summana: .
 97 voidaan muodostaa kahden tai kolmen neliöluvun summana:  tai .
 97 on onnellinen luku kymmenjärjestelmässä.
 97 on palindromi oktaalijärjestelmässä (1418).
 97 on toinen alkuluku takaperin kymmenjärjestelmässä (79) ja binäärijärjestelmässä (10000112 eli 67).
 Välillä  on 97 alkulukua.

Luonnontieteissä 
 Jaksollisessa järjestelmässä 97 on berkeliumin järjestysluku.
 Molybdeeni-97 on molybdeenin vakaa isotooppi.

Lähteet 

Luonnolliset luvut
98 (luku)

98 (yhdeksänkymmentäkahdeksan) on luonnollinen luku, jota edeltää luku 97 ja seuraa luku 99.

Matematiikassa 
 98 on yhdistetty luku ja vajaa luku.
 98 voidaan muodostaa kahdeksan peräkkäisen alkuluvun summana: .
 98 voidaan muodostaa kahden neliöluvun summana: .
 98 voidaan muodostaa kolmen neliöluvun summana kahdella tavalla:  tai .
 98 voidaan muodostaa kahden kuutioluvun erotuksena: .
 98. alkuluku plus 98 (619) on alkuluku.
 98 on Harshad-luku oktaalijärjestelmässä (1428).
 98 on palindromi viisijärjestelmässä (3435) ja senaarijärjestelmässä (2426).

Luonnontieteissä 
 Jaksollisessa järjestelmässä 98 on kaliforniumin järjestysluku.
 Molybdeeni-98 on molybdeenin vakaa isotooppi.
 Rutenium-98 on ruteniumin vakaa isotooppi.

Muissa yhteyksissä 
 98 on Iranin kansainvälinen suuntanumero.
 98 on yleinen bensiinin oktaaniluku.
 Windows 98 oli suosittu käyttöjärjestelmä.
 Kantatie 98 kulkee Ylitorniossa.

Lähteet 

Luonnolliset luvut
Christian Oesch

Christian Oesch (24. marraskuuta 1860 Schwarzenegg, Sveitsi – 25. marraskuuta 1935 Sortavala, Suomi) oli sveitsiläinen vuonna 1879 valtion kutsusta Suomeen saapunut meijeristi, jonka päätehtävä oli maidonjalostuksen ja karjatalouden ohjaaminen Pohjois-Karjalassa Tohmajärvellä.

Hän toimi Karjalankannaksella aluksi meijerinhoitajana Valkjärvellä Veikkolan kruununtilalla. Sen jälkeen Oesch vuokrasi Ivaskan hovin meijerin Räisälässä ja toimi 1890-luvun alkuvuosina tilanhoitajana Pyhäjärven Taubilassa. Hän hankki 1894 Tohmajärven Kemiestä tilan ja perusti seuraavana vuonna oman voi- ja juustomeijerin, jonka yhteydessä toimi valtion meijerikoulu. Oeschien juustomeijerit laajenivat myöhemmin 1910–1920-luvuilla Hämeeseen, Satakuntaan ja Varsinais-Suomeen. Christian Oeschin pojista Werner ja Uno Oesch omistivat tai vuokrasivat yksityisiä kartanomeijereitä Perniössä, Eurajoella, Kalvolassa, Orimattilassa ja Kangasalla.

Tohmajärven keskustassa sijaitsevat Oeschintie ja Oeschinkuja, joista jälkimmäinen kulkee Oeschin entisen juustomeijerin tuntumasta.

Perhe 
Christian Oeschin aviopuoliso oli Anna Barbara Oesch (o.s. Stegmann, 16. maaliskuuta 1860 Aettenbühl, Sveitsi – 4. lokakuuta 1917 Sortavala). Heidän lapsensa olivat Ernst Friedrich Oesch; Emil Gotthold Oesch; Werner Christian Oesch; Hans Arthur Oesch; Uno Walter Oesch; Karl Lennart Oesch; Edit Johanna Vaarala; Ester Amalia Puhakka ja Anna Martta Waris.

Lennart Oesch on tunnettu Suomen armeijan kenraaliluutnanttina talvisodassa ja jatkosodassa sekä Mannerheim-ristin ritarina (n:o 131). Ester Puhakan puoliso oli ministeri Yrjö Puhakka (1888–1971) ja pojat everstiluutnantti, hävittäjälentäjä ja Mannerheim-ristin ritari (n:o 175) Olli Puhakka sekä tekniikan professori Lauri Puhakka. Martta Wariksen puoliso oli professori ja Turun yliopiston rehtori Harry Waris (1893–1973).

Perheen lapsista kuudenneksi vanhin poika oli Karl Lennart, joka tunnettiin paikkakunnalla ”Juusto-Össin poikana”. Perheen kotiopettajana toimi kirjailija Jalmari Finne, jonka teos Kiljusen herrasväki on saanut innoituksensa perheen elämästä.

Katso myös 
 Oesch-suku

Lähteet

Viitteet 

Suomensveitsiläiset henkilöt
Vuonna 1860 syntyneet
Vuonna 1935 kuolleet
Celia (nimi)

Celia on naisen etunimi, jota voidaan pitää Cecilia-nimen muunnelmana. Toisen selityksen mukaan Celian lähtömuotona olisi taivasta merkitsevä latinan sana coelum.

Suomessa Celia-nimen tiedetään olleen käytössä jo vuonna 1857. Digi- ja väestötietoviraston etunimitilastoon on toukokuuhun 2021 mennessä kirjattu noin 230 tämännimistä henkilöä.

Tunnettuja Celia-nimisiä
 Celia Bourgeois (s. 1983), ranskalainen maastohiihtäjä
 Celia Castro (1860–1930), chileläinen taidemaalari
 Celia Cruz (1924–2003), kuubalainen salsalaulaja
 Celia Franca (1921–2007), kanadalainen balettitanssija
 Celia Jiménez Delgado (s. 1995), espanjalainen jalkapalloilija
 Celia Johnson (1908–1982), englantilainen näyttelijä
 Celia Rees (s. 1949), englantilainen kirjailija
 Celia Weston (s. 1951), yhdysvaltalainen näyttelijä

Kuvitteellisia Celia-nimisiä
 Celia, hahmo William Shakespearen näytelmässä Miten haluatte

Lähteet

Etunimet
Oleg Sakirkin

Oleg Jevgenevitš Sakirkin (, 23. tammikuuta 1966 Šymkent, Kazakstanin SNT, Neuvostoliitto – 18. maaliskuuta 2015 Šymkent, Kazakstan) oli kazakstanilainen kolmiloikkaaja, joka aktiiviurallaan edusti myös Neuvostoliittoa. Hän oli MM-mitalisti, Aasian kisojen voittaja ja sisäratojen Euroopan-mestari. Hän oli pituudeltaan 182 cm.

Sakirkin saavutti pronssia Rooman MM-kilpailuissa 1987 tuloksella 17,43. Hän voitti sisäratojen Euroopan-mestaruuden Budapestissa 1988 tuloksella 17,30. Hän voitti 1989 Euroopan cupin A-finaalin ja sai pronssia Duisburgin universiadeissa. Hän saavutti hopeaa Glasgow'n EM-hallikilpailuissa 1990 tuloksella 16,70.

Kazakstanin edustajana Sakirkin sijoittui 1993 toiseksi Buffalon universiadeissa ja karsiutui loppukilpailusta Stuttgartin MM-kilpailuissa. Hän voitti kultaa Hiroshiman Aasian kisoissa 1994 tuloksella 17,21. Barcelonan sisäratojen MM-kilpailuissa 1995 hän karsiutui loppukilpailusta. Saman vuoden Göteborgin MM-kilpailuissa hän jäi karsinnassa ilman tulosta. Hän sijoittui seitsemänneksi Fukuokan Aasian-mestaruuskilpailuissa 1998. Hän karsiutui 1999 loppukilpailusta Sevillan MM-kilpailuissa ja voitti kultaa Keski-Aasian kisoissa Biškekissä. Hän karsiutui loppukilpailusta Sydneyn olympialaisissa 2000 ja sijoittui yhdeksänneksi Aasian-mestaruuskilpailuissa Manilassa 2003.

Henkilökohtaiset ennätykset

Ulkoradat

Sisäradat 

NR = Kazakstanin ennätys

Lähteet 

Neuvostoliittolaiset kolmiloikkaajat
Kazakstanilaiset kolmiloikkaajat
Vuonna 1966 syntyneet
Vuonna 2015 kuolleet
Bengt Krook

Bengt Krook (noin 1720 – 22. marraskuuta 1770 Pernaja) oli suomalainen kirkkoherra, rehtori ja professori.

Bengt Krookin vanhemmat olivat Hollolan kirkkoherra Bengt Krook (1682-1749) ja Katarina Printz. Hän kävi Porvoon lukiota ja tuli ylioppilaaksi Turussa 1735 ja Uppsalassa 1736. Krook valmistui Turun akatemiasta filosofian maisteriksi 1745 ja hänet vihittiin papiksi Porvoon hiippakunnassa 1757.

Krook oli professori Olof Rudbeck nuoremman amanuenssina Uppsalan yliopistossa 1738. Hänestä tuli Turun akatemian dosentti 1746 ja Mikkelin triviaalikoulun rehtori 1747. Krook siirtyi koulun mukana Rantasalmelle 1748. Hän oli sitten Porvoon lukion kreikan ja heprean kielten lehtorina vuodesta 1753 ja Pernajan kirkkoherrana vuodesta 1758. Krook sai rovastin arvon 1763 ja hän oli puhujana pappeinkokouksessa Porvoossa 1750. Professorin arvonimen Krook sai 1755.

Bengt Krook oli naimisissa vuodesta 1756 Maria Benedikta Heintziuksen (k. 1813) kanssa tämän ensimmäisessä avioliitossa.

Lähteet 

Suomen evankelis-luterilaisen kirkon papit
Suomen koulujen rehtorit
Suomalaiset professorin arvonimen saaneet
Vuonna 1720 syntyneet
Vuonna 1770 kuolleet
Yhdysvaltain territoriot

Yhdysvaltain territoriot ovat alueita, jotka kuuluvat Yhdysvalloille, mutta eivät ole 50 osavaltion joukossa. Territorioita on yhteensä 16, joista viisi on asuttuja ja 11 asumattomia. Yhteensä territorioilla asui reilu 3,7 milj. ihmistä (vuonna 2016).

Nykyisistä Yhdysvaltain osavaltioista moni oli aiemmin territorio. Tällaisia entisiä territorioita on ollut 31. Niitä olivat esimerkiksi Coloradon territorio, Dakotan territorio, Floridan territorio, Intiaaniterritorio, Louisianan territorio, Luoteisterritorio, Minnesotan territorio ja Orleansin territorio. Myös Panaman kanavavyöhyke oli aikoinaan Yhdysvaltain territorio.

Yhdysvaltain territorioilla on rajoitettu itsehallinto, mutta niillä ei ole samoja oikeuksia kuin osavaltioilla. Ne voivat lähettää edustajansa Yhdysvaltain edustajainhuoneeseen, mutta nämä edustajat eivät ole siellä äänivaltaisia. Amerikan Samoan asukkaat eivät ole Yhdysvaltain kansalaisia, vaan heillä on Yhdysvaltain kansallisuus, kun taas muiden neljän asutun territorion asukkaat ovat kansalaisia. Territorioiden asukkaat, jotka ovat Yhdysvaltain kansalaisia, voivat äänestää Yhdysvaltain presidentin esivaalissa, mutta eivät varsinaisessa presidentinvaalissa.

Asutut territoriot 

Huomionarvoista on se, että Guam kuuluu maantieteellisesti samaan saariryhmään kuin Pohjoiset-Mariaanit, mutta nämä kaksi ovat poliittisesti erillään.

Asumattomat territoriot 
 Bajo Nuevo (Petrelsaari)
 Baker
 Howlandinsaari
 Jarvis
 Johnstonin atolli
 Kingmanin riutta
 Midwaysaaret
 Navassa
 Palmyran atolli
 Serranilla
 Wake
Lähde:

Territorioista neljä on kiisteltyjä: Bajo Nuevoa vaatii itselleen myös Jamaika, Navassaa Haiti, Serranillaa Honduras ja Wakea Marshallinsaaret.

Katso myös 
 Yhdysvaltain saarialueet

Lähteet
Antimasque

Antimasque eli antemasque on koomisen tai danse grotesque -tyyppisen teatteritaiteen muoto, jota esitettiin Englannin kuninkaan hovissa naamionäytelmien yhteydessä ennen näytelmien alkua tai näytösten välillä. Ben Jonson tuotti ensimmäisen antimasquen vuonna 1609. Lajityyppi vaikutti farssin ja pantomiimin syntyyn. 

Antimasquen hahmot ovat karkeampia ja ailahtelevampia kuin naamionäytelmien hahmot. Ne edustavat epäjärjestystä ja muodostavat vastakohdan naamionäytelmien hienostuneisuudelle. Hahmoja näyttelivät ammattinäyttelijät.

Lähteet

Teatteri
Tanssi
Ranskankieliset sanat ja sanonnat
Maatullin ala-aste

Maatullin ala-aste on noin 490 oppilaan koulu Pohjois-Helsingin Tapulikaupungissa. Sen rehtorina toimii Heli Siljama.

Koulurakennukset 
Maatullin koulun rakennustyöt alkoivat vuonna 1978. Koulun suunnitteli arkkitehti Pekka Kuusisto ja rakennus valmistui vuonna 1981. Se purettiin vuosien 2021–2022 aikana ja uuden koulun rakennustyöt alkoivat huhtikuussa 2022.  

Uuden koulun arkkitehtikilpailun voittivat tanskalaiset Sofia Fors Adolfsson ja Rebecka Blomqvist Petersen. Koulun on tarkoitus olla valmiina käyttöön vuonna 2024. Kustannusarvio on yli 40 miljoonaa euroa.

Lähteet

Aiheesta muualla 

 Maatullin ala-asteen kotisivut

Helsingin peruskoulut
Suutarila
CDS - Kansanpuolue

CDS - Kansanpuolue () on portugalilainen oikeistolainen puolue. Puolue ideologiltaan konservatiivinen ja kristillinen. Puolue perustettiin 19. heinäkuuta 1974 Neilikkavallankumouksen aikana.

Lähteet 

Portugalin puolueet
Sarv

Sarv voi viitata seuraaviin henkilöihin tai asioihin:

Sarv

 Kristjan Sarv (s. 1979), virolainen näyttelijä
 Hannes Sarv (s. 1983), virolainen kirjailija ja toimittaja
Sibylla (nimi)

Sibylla on kreikkalaislähtöinen naisen etunimi. Sen alkuperäistä merkitystä ei tunneta, mutta antiikin mytologiasta nimi on saanut myöhemmin uuden merkityksen ’ennustajatar’.

Digi- ja väestötietoviraston mukaan Suomessa on vuoteen 2021 mennessä tilastoitu alle 45 Sibylla-nimistä naista.

Nimipäivät
Sibylla-nimi oli mukana Suomen almanakassa vuonna 1705. Nimipäivä oli 20. toukokuuta.

Ruotsin almanakassa Sibyllan nimipäivä on nykyään 20. lokakuuta; aikaisemmin se oli 22. toukokuuta.

Tunnettuja Sibylloja
Maria Sibylla Merian (1647–1717), saksalainen luonnontieteilijä ja kuvittaja
Ruotsin prinsessa Sibylla (1908–1972), kuningas Kaarle XVI Kustaan äiti

Lähteet

Etunimet
Väinö Lehtinen (laulunopettaja)

Väinö Lehtinen (14. lokakuuta 1879 Sääksmäki – 15. toukokuuta 1931 Helsinki) oli suomalainen Helsingin konservatorion laulunopettaja.

Lehtisen perhe muutti Tampereelle hänen ollessan puolentoista vuoden ikäinen. Hän vietti lapsuutensa puutteellisissa oloissa ja kävi vain kansakoulun ja veistokoulun. Hän tuli nuorukaisena mukaan Tampereen nuorisoseuran sekakuoroon ja täällä hänen musikaaliset lahjansa herättivät kuoron johtajan Ernst Linko vanhemman, silloinen Lindroth huomion. Lindroth innosti Lehtistä musiikkiopintoihin ja hän lähti opiskelemaan Helsingin lukkari-urkurikouluun saaden sieltä päästötodistuksen 1904. Lehtinen oli sitten Tampereella laulunopettajana ja kuoronjohtajana sekä Aleksanterin kirkon vt. lukkarina. Hän toimi kanttori-urkurina Ilomantsissa 1909–1913 ja opiskeli sitten Helsingin musiikkiopistossa 1911–1914 opettajinaan muun muassa Abraham Ojanperä, Emmy Achté, Oskar Merikanto ja Axel von Kothen. Lehtinen oli tämän jälkeen Tampereella konserttilaulajana, laulunopettajana ja vuosina 1916–1917 Aamulehden musiikkiarvostelijana. 

Vuonna 1918 Lehtinen siirtyi Tampereelta Helsinkiin laulunopettajaksi. Hän teki valtion stipendiaattina opintomatkan Saksaan 1920–1921 ja oli matkan aikana Berliinissä jonkin aikaa tunnetun laulupedagogin professori Louis Bachnerin (1882–1945) oppilaana. Matkaltaan palattuaan Lehtinen tuli ensimmäiseksi yksinlaulunopettajaksi Helsingin Konservatorioon. Hänelle myönnettiin valtion taiteilijaeläke ansioistaan laulunopettajana vuonna 1931.

Väinö Lehtinen kuoli toukokuussa 1931 keuhkovesipöhöön. Hänet on haudattu Malmin hautausmaalle.

Lähteet 

Suomalaiset musiikkipedagogit
Vuonna 1879 syntyneet
Vuonna 1931 kuolleet
Ja tunturin takaa kuulet –

Ja tunturin takaa kuulet –: Islannin sodanjälkeistä lyriikkaa on valikoima islantilaista lyriikkaa. Kirjan runot on valikoinut ja suomentanut  Maj-Lis Holmberg, ja sen on julkaissut Weilin + Göös vuonna 1977.

Kirjailijat
Lähde
 Jóhann Hjálmarsson
 Dagur Sigurðarson
 Hannes Pétursson
 Sigríður Einars
 Thorgeir Sveinbjarnarson
 Einar Bragi
 Thorstein Valdimarsson
 Nína Björk Árnadóttir
 Matthías Johannessen
 Jóhannes úr Kötlum
 Snorri Hjartarson
 Villborg Dagbjartsdóttir
 Jón úr Vör
 Ólafur Jóhann Sigurðsson
 Stefán Hörður Grímsson
 Hannes Sigfússon
 Steinn Steinarr
 Sigfús Daðason
 Jónas E. Svafár
 Jón Óskar
 Ari Jósefsson
 Thorsteinn frá Hamri

Lähteet

Vuoden 1977 kirjat
Antologiat
Islannin kirjallisuus
Runokokoelmat
Abdullah Battal-Taymas

Abdullah Battal-Taymas (ent. Abdullah Battal - synt. Ğabdelbari Ğabdulla ulı Säyetbattalov; 1883-1969) oli tataaritaustainen turkkilainen kirjailija, toimittaja, opettaja. Hän vaikutti myös Suomen tataaripiireissä.

Elämä 
Abdullah Battal-Taymas, eli silloinen Ğabdelbari Säyetbattalov syntyi Yaña Altan -nimisessä kylässä Buzavlykissä, Haibullinon piirissä. Elämänsä alkuaikoina hän opiskeli mm. Orenburgin ja Troiskin korkeamman asteen madrasoissa. Vuonna 1904, hän matkusti Egyptiin, jossa opiskeli arabian kieltä. 

Kun Battal-Taymas palasi Arabiasta neljä vuotta myöhemmin takaisin Venäjälle, hän työskenteli toimittajana mm. Orenburgissa Vakit- ja Sura -lehdissä sekä Kazanissa Yoldız- ja Ak Yul -lehdissä.

Vuonna 1917 Battal-Taymas valittiin Ufan kansalliskokoukseen Sisä-Venäjän ja Siperian ns. turkkilais-tataarien edustajaksi. Tämän jälkeen hän palasi Kazaniin, jossa jatkoi toimittajana mm. Korıltay -lehdessä.

Battal-Taymas joutui vangituksi poliittisten kirjoituksiensa vuoksi ainakin kahteen eri kertaan. Vuonna 1921 hän onnistui pakenemaan Suomeen, jossa hän toimi tataariyhteisön nuorison opettajana Terijoella, Helsingissä ja Turussa. Hän oli johtavassa asemassa Suomen muhamettilaisen seurakunnan (nyk. Suomen Islam-seurakunta) perustamista edeltävässä hankkeessa. Hän laati yhdessä imaami Lütfi el Ishakin kanssa seurakunnan sääntöjä. Battal-Taymas koki, että kyseinen imaami ei saanut tarpeeksi hänelle kuuluvaa arvostusta Suomessa. Kun hän kuoli vuonna 1925, Battal-Taymas siteerasi Abdulla Tukain runoa hänelle omistetussa suruvalittelukirjeessään, jossa vapaasti käännettynä hän kysyi: "Arvostammeko ihmistä vasta hänen kuolemansa jälkeen?".

Samana vuonna Battal-Taymas muutti Turkkiin, jossa julkaistiin hänen kirjansa Kazan Türkleri, aluksi arabialaisin kirjaimin Istanbulissa ja myöhemmin vuonna 1966 latinalaisin kirjaimin uudistettuna versiona Ankarassa (Turkissa hän lisäsi Taymas -päätteen nimeensä). Hän oli alkanut työstää kyseistä Kazanin "turkkilais-tataareista" kertovaa kirjaa Suomessa, käyttäen Helsingin yliopiston kirjaston aineistoa hyödykseen. Ollessaan maassa hän oli myös opiskellut suomen kieltä.

Battal-Taymas jatkoi Turkissa toimittajan ja kirjailijan työtänsä.

Hänen tiedetään vierailleen Suomessa hammaslääkäri-vaimonsa Azizen kanssa vielä vuonna 1961.

Teoksia 

 Kazan Türkleri (1925)
 Rusya’dan Ayrılan Milletler (1927)
 İbnî Mühennâ Lügati (1934)
 Kırgız Sözlüğü (Yudahin’den çev., 1946)
 Rus İhtilalinden Hatıralar (1947)
 Yeşil Rize ve İli (Yolculuk hatıraları, 1950)
 Kazanlı Türk Meşhurları (1958-59)
 Ben Bir Işık Arıyordum (1962)
 Kazan Türkçesinde Atasözleri ve Deyimler (1968).

Lähteet 

Toimittajat
Opettajat
Kirjailijat
Vuonna 1883 syntyneet
Vuonna 1969 kuolleet
Turkkilaiset kirjailijat
Tataarit